Woods dalk gou weer in aksieTiger Woods (Foto: TigerWoods.com) Die legendariese Tiger Woods is hard aan die oefen en daar is klaarblyklik ŉ groot kans dat hy eersdaags weer in aksie te sien sal wees. Die Amerikaanse PGA-reeks het Maandag die name van 17 van die 20 deelnemers aan die komende Hero-uitdaagtoernooi bekend gemaak. Die laaste drie deelnemers sal egter eers later aangekondig word en die kanse is glo baie goed dat Woods een van dié drie kan wees. Die Hero-uitdaagtoernooi word van 1 tot 4 Desember by die Albany-oord in die Bahamas gespeel. Die gholfbaan is deur die Suid-Afrikaner Ernie Els ontwerp en hy en Woods is mede-eienaars van dié gesogte rykmans-vakansieoord in New Providence. Woods het die afgelope naweek in Kalifornië hard aan sy spel geskaaf en ure op The Hay se syfer 3-baan neffens die baie bekende Pebble Beach-gholfoord in Kalifornië deurgebring. Woods is die ontwerper van The Hay en het by een van die putjies ’n sethou van nagenoeg 35 meter in die blikkie geslaan terwyl hy deur tientalle aanhangers dopgehou is. Die Amerikaanse televisie-gholfkommentator Notah Begay het Maandag te kenne gegee dat sy groot vriend Woods die gholfwêreld die volgende paar weke kan verras deur weer aan ’n toernooi deel te neem. Woods het laas in Julie in die Britse Ope op St. Andrews in ’n toernooi meegeding. Woods sal op sy beste moet wees indien hy enigsins wil saam gesels met die deelnemers aan die Hero-toernooi, sou hy wel daarin speel. Al 17 van die spelers wie se deelname bevestig is, tel onder die wêreld se top-20. Woods het intussen teruggesak tot die 1 206de posisie op die wêreldranglys. Die 46-jarige Woods was ’n rekordgetal van 683 weke die wêreld se no. 1-speler en spog met 15 Major- en 82 PGA-titels agter sy naam. Hy bly steeds die spel se grooste trekpleister al sukkel hy deesdae op die gholfbaan ná die motorongeluk verlede jaar waarin hy byna sy been verloor het. Die spelers wat aan die Hero-toernooi sal deelneem (met hul posisies op die wêreldranglys in hakies) is: Scottie Scheffler (1), John Rahm (5), Xander Schauffele (6), Will Zalatoris (7), Justin Thomas (8), Collin Morikawa (9), Matt Fitzpatrick (10), Viktor Hovland (11), Sam Burns (12), Jordan Spieth (13), Tony Finau (14), Tom Kim (15), Cameron Young (16), Max Homa (17), Billy Horschel (18), Hideki Matsuyama (19) en Sungjae Im (20).